JÚLIUS 18.
Szent Emiliánosz vértanú emléke
hajnali szolgálaton
Tropár 4. hang
A te szent Emiliánosz vértanúd, Uram, * az ő szenvedéseiért hervadhatatlan koszorút nyert tőled, Istenünk, * mert a te erődet bírván * kínzóit megszégyenítette, * és az ördögök tehetetlen vakmerőségét megtörte. * Az ő imádságai által *’ üdvözítsd, Jóságos, a mi lelkünket!

Dicsőség… most és… 
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
Az első zsoltárcsoport után bűnbánati leülők
 6. hang
Bajnoki helytállásuk ellenére * zsarnoki kínzás sújtotta a vértanúkat, * de ott álltak az angyali karok, * a győzelem koszorúját nyújtva. * Így ők bölcsen legyőzték a zsarnokokat és királyokat, * és Krisztust megvallván kiirtották Béliárt. * Te tetted erőssé őket, Urunk, *’ dicsőség érte tenéked!
Kemény viadalt vívtak a szentek, * és hogy tőled kapjanak bajnoki díjat, * meghiúsították a törvényszegők álnok szándékát, * s a halhatatlanság koszorúját elnyerték. * Közbenjárásuk által *’ adj bőséges kegyelmet, Istenünk, nekünk!
Dicsőség... most és... Istenszülő-ének
Ki áldottnak mondottad anyádat, * a szenvedésre készséges akarattal jöttél, * ott tündökölsz a kereszten, * hogy Ádámot fölkeressed, * s így szóltál az angyalokhoz: * örvendezzetek velem együtt * mert visszaszereztem az elvesztett drachmát! *’ Mindeneket bölcsen rendező Istenünk, dicsőség néked!
A XVII. kathizma és  „A szentek kara” után vértanúk leülője 
6. hang
Urunk, a te bajnokaid emléke * olyan ma, mint a Paradicsom az édenkertben. * Az egész mindenségnek örömünnepe ez ma. * Az ő közbenjárásukra adj nekünk békét *’ és nagy kegyelmet, ó Krisztus!
Valóban minden hiábavalóság, * az élet csak álom és árnyék. * Hiába nyüzsögnek tehát a földi lények, * amint az Írás megmondta: * amikor a világot elnyerjük, * akkor már a sír lakói leszünk, * ahol királyok és koldusok együvé tartoznak. *’ Azért, Krisztus Isten, elhunyt szolgáidat emberszeretőleg nyugtasd meg!
Dicsőség... most és... Istenszülő-ének
Földiek erős védelmezője és menedéke, * Istenszülő Mária, * ki időben szülted az Isten örökkévaló Fiát és Igéjét, * mint édesanya, könyörögj hozzá szüntelenül * a prófétákkal, vértanúkkal és istenes szentéletűekkel, *’ hogy üdvözítse az elhunytakat.
Kánon
I. óda. 4. hang
Fölnyitom az én számat, * és betelik Lélekkel, * és dicsőítő éneket hangoztatok neked, ó Anyakirálynő, * és fényesen ünnepelve téged, * örömmel hirdetem a te csodáidat. 
Dicsőítsük ma a mi mindenek fölött való Istenünket, és magasztaljuk az ő vértanúját, aki a Szentlélek erejével szabályszerűen küzdött és győzelmi koszorút szerzett!
Erőt öltöttél magadra, dicsőséges vértanú, attól, aki a mi gyöngeségünket hordozta jóságosan, s levetkőztetted a bálványok gyöngeségének hiú gőgjét, Istenben boldog.
A természet azonossága miatt egynek vallandó, hármas egységet örömmel hirdetted, dicsőséges, keményen küzdöttél és a sokistenhit eltévelyedését megszüntetted, csodálatra méltó.
Istenszülő-ének
Erőm, dicséretem és lelkem világossága az Úr Krisztus, akit te szültél, Szeplőtelen, s akit két lényegében is egy személynek tekintünk.
III. óda. 4. hang. A te magasztalóidat...
Valóban a mi Istenünk törvénye volt lábaid számára fáklya és ösvényeiden világosság, s ezzel a törvényszegők lépéseit mint dicséretes vértanú, elgáncsoltad.
Lelked útját Isten akaratának nyugalmas réve felé irányítottad, és a sokistenhitnek a gonoszság szelleme által fölkorbácsolt tengerét elkerülted, ó bölcs.
Emiliánosznak isteni ihletésű küzdelmeit, hitét és mindhalálig tartó bátorságát megcsodálták a mennyei erők, amint testben megalázottan leterítette a testnélkülit.
Istenszülő-ének
A természet törvényeit mellőzve, a természet rendjét meghaladó szüléseddel a szülés után is szűz maradtál, Szűzanya, mert az egész teremtés Alkotóját szülted, Szeplőtelen.
Katavászia 4. hang
A te magasztalóidat, Istenszülő, * ki a kegyelem élő és kiapadhatatlan forrása vagy, * egy énekkarban összegyűjtvén, * lelkileg erősítsd meg, * és a te mennyei dicsőségedben * hervadhatatlan koszorúkkal jutalmazd!
Kathizma
3. hang. Minta: Az isteni hit megvallásában...
Az isteni buzgóságtól áttüzesedve * a szolgatárs tűztől nem rettegtél, * hanem rettenthetetlen elszántsággal a tűzbe feküdtél, * hogy benne elégj és az Úr számára áldozattá legyél, * dicsőséges vértanú, esedezzél Krisztus Istenhez, *’ hogy adja meg nekünk a nagy irgalmat!
Dicsőség… most és… Istenszülő-ének ugyanarra
Az isteni természetet le nem vetkőzte, * midőn a te méhedben megtestesült, * mert a megtestesült Isten volt az, * aki téged mint anyát, szűzen őrzött meg a szülés után is, * mint előtte voltál, az egyetlen Isten, *’ kit imádj, hogy ajándékozza nekünk a nagy irgalmat!
IV. óda. 4. hang
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
Az Isten iránti szent szeretet csodálatosan föllángolt benned, azért a keserves kínok tüzét erős lélekkel elviselted és az istentagadók isteneit fölégetted, a hívek lelkét pedig beharmatoztad, végtelenül boldog.
Az örökkévaló javak reményében a mulandókat semmibe sem vetted, és egész lelkedet Isten után való vágyakozás töltötte el. Azért az istentelenség erejét letörted, magasztalásra méltó Emiliánosz vértanú.
A hármasnapú istenség egy természetét, egy dicsőségét buzgón dicsőítetted, a porondra mint bátor harcos, kiálltál, s a hatalmas sárkányt elpusztítottad, Emiliánosz.
Istenszülő-ének
Dicsőítünk téged, legszentebb Szűz, a minket megszentelőnek egyetlen szentélye, mert általad mi, földiek, égiekké leszünk, és valóban átistenülésre leszünk méltókká.
V. óda. 4. hang
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek * békességet ajándékoz. 
Szent véred áradatával eloltottad az istentagadás tüzét, Emiliánosz, azért csodák forrását buzogtatod, s az visszaszorítja a szenvedélyek posványát, lemossa rólunk a betegségeket, és a mélységbe süllyeszti a démonokat.
Azt parancsolta az istentelen, hogy feszítsenek ki és verjenek téged; azért tested megfeszíttetésével és a kínpad sebeivel a kereszten megsebzettnek boldogító szenvedéseit utánoztad, szent bajnok.
Beteltél a Szentlélek ajándékaival s a gyógyíthatatlan betegségeket meggyógyítod, a gyengélkedés lázát megszünteted, a gonosz szellemeket kiűzöd, a szorongások között mindenkit megsegítesz, magasztalásra méltó.
Istenszülő-ének
Megsebzett engem a bűn tőre, te pedig gyógyíts meg hathatós gyógyszereddel, Szeplőtelen, ki az Üdvözítő Krisztust szülted, akit miattam lándzsával sebeztek s aki megsebezte a kígyó szívét.
VI. óda. 4. hang. A tenger mélyére jutottam...
Vértanúságod révén boldoggá lettél és az isteni dicsőséggel teltél be, most pedig a mennyekben az angyalokkal együtt lakozol, és a mi üdvösségünkért imádkozol, ó boldog.
A testi haláltól nem féltél, azért örök halhatatlanságot örököltél, mikor meghaltál, dicsőséges, az után vágyakozva, aki holttá tette a szenvedést.
Illatos kenetet fakaszt áradatszerűen a te földi maradványaid ereklyetartója, végtelenül boldog, nemes vértanú, és mindenkor megszünteti az emberiség bűzlő fekélyeit.
Istenszülő-ének
Éva megette a fa halált hozó gyümölcsét, te pedig, Tisztaságos, megtermetted az élet fáját, melynek élvezése mindnyájunkat, halottakat, életre keltett.
Katavászia
A tenger mélyére jutottam, * elsüllyesztett sok bűnöm vihara. * De te, irgalmas Istenem, * szabadítsd ki életemet az enyészetből!
VII. óda. 4. hang
Nem hajoltak meg a jámbor ifjak * a bálványok előtt a Teremtő helyett, * hanem a tűzbüntetést bátran kiállván * örvendezve énekelték: * Áldott vagy te, atyáinknak * dicsőített Istene! 
A Szentlélek kegyelme megvilágosított, és a kemence tüzét elviselted, boldog és isteni ihletésű vértanú, és zengted: Áldott vagy te, atyáinknak dicsőített Ura és Istene!
Áttüzesített téged, ó boldog, az általad hőn szeretett Krisztus szeretete, azért a tűztől nem rettentél vissza, hanem benne a Lélek által beharmatozva zengted: Áldott vagy te, atyáinknak dicsőített Ura és Istene!
Küzdelmeid ékességével hasonlóvá lettél a testnélküliekhez, ó bölcs, most pedig a legékesebb Krisztus színe előtt állsz, és velük együtt örvendezve zenged: Áldott vagy te, atyáinknak dicsőített Ura és Istene!
Istenszülő-ének
Az Úrról elnevezet Szűz, Isten jegyese! Az angyali üdvözlégyet híven hangoztatjuk neked, mert megszülted a kimondhatatlan örömet, az Úr Krisztust, akinek zengjük: Áldott vagy te, atyáinknak dicsőített Ura és Istene!
VIII. óda. 4. hang. Az istenfélő ifjakat hajdan...
Lerontottad az eltévelyedés szentélyeit és föloldottad az éretted bilincsbe vert rabot, végtelenül bölcs, s önszántadból előléptél a vértanúságra, hírneves, és zengted: Áldjátok az Urat, az Úr minden művei és magasztaljátok őt mindörökké!
Íme, rám találtak, akik nem is kerestek engem, megjelentem nekik, noha nem is nyomoztak utánam – kiáltottad, dicséretreméltó –, értsétek meg ezt, törvényszegők! Ártatlan bárányként siettél, hogy föláldozzanak és zengted: Áldjátok az Urat, az Úr minden művei, és magasztaljátok őt mindörökké!
A nagy Emiliánosz lelki vendégségre hívott minket össze, s elénk adja ételként küzdelmeit. Töltekezzünk belőle lelkileg, ó hívek, és zengjük: Áldjátok az Urat, az Úr minden művei, és magasztaljátok őt mindörökké!
Istenszülő-ének
Árassz reám kegyelemcseppeket, ki a kegyelem forrását szülted, apaszd el bűneim záporát és csillapítsd le lelkem vad viharát, Istenszülő Szűz Mária, hogy dicsőíthesselek téged mindörökké!
Katavászia
Az istenfélő ifjakat * hajdan a tüzes kemencében megőrzé az Istenszülő szülöttje; * akkor ugyan csak előképben, * most pedig valósággal működvén, * az egész mindenséget dicsőítő énekre buzdítja: * Áldjátok az Urat, az Úr minden művei, * és magasztaljátok őt mindörökké!
IX. óda. 4. hang. Éva az engedetlenség bajával...
Látni kívántad Isten kimondhatatlan boldogságát és gyönyörűségét, ezért szívesen lemondtál ennek az életnek minden gyönyörűségéről, dicsőséges, és örömmel szenvedtél vértanúságot. Azért buzgón magasztalunk téged.
Áldozatként égtél el a tűzön, ó hírneves, s mint a föláldozottnak báránya, isteni asztalra kerültél. A lelki illatot megőrizted magadban, és méltóvá lettél az igazi dicsőségre, azért mindnyájan magasztalunk téged.
Napnál fényesebben ragyogott föl ma reánk a te emléknapod, ó bajnok, megörvendeztet minden szívet, megvilágosítja a hívek lelkét és eloszlatja a gyarlóságok sötétségét, azért méltán magasztalunk téged.
Az elsőszülöttek kiválasztott gyülekezetének polgárává lettél, s az összes vértanú örül annak, hogy velük vigadozol. Velük egyetemben emlékezzél meg azokról, akik megemlékeznek terólad, nagyhírű nagyvértanú!
Istenszülő-ének
Sötétségben botorkálok, világosíts meg világosságoddal, nyújtsd felém segítő kezedet, minden magasztalásra méltó Szűz! Oszlasd el lelkem sötét homályát, szüntesd meg szenvedélyeim háborgását, kétségbeesettek menedéke!
Katavászia
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged.
Fényének
Ki mint Isten az élők és holtak fölött Uralkodsz, és szentjeid által az egész földet megvilágosítod, mindenek Teremtője, üdvözítsd a téged éneklőket!
Dicsőség... most és... Istenszülő-ének
[bookmark: _GoBack]Tebenned dicsekszünk, Istenszülő. Isten előtt te vagy szószólónk. Terjeszd ki fölénk tisztaságos szent kezedet és törd meg ellenségeinket s küldj segítséget szolgáidnak a szent hegyről!
Előverses sztihirák
6. hang
Felfoghatatlan irántunk való kegyességed * és kimeríthetetlen isteni jóságod forrása, * ó nagyirgalmú Uralkodó! * Azért a hozzád költözötteket * helyezd el az élők földjén, * a szeretett és óhajtott hajlékokban. * Adj nekik örökké tartó, állandó szállást. * Mert mindenkiért kiontottad véredet, *’ és életadó kincseddel megváltottad a világot, Krisztus.
Vers: Boldogok azok, kiket kiválasztasz és magadhoz fogadsz, Uram
Önként magadra vállaltad az életadó halált, * s az élet forrásává lettél, * és a híveknek örök boldogságot ajándékoztál. * Juttasd hozzá a föltámadás reményében elhunytakat is! * Jóságoddal bocsásd meg minden bűnüket, * ó egyetlen bűntelen, * egyetlen jóságos és emberszerető, * hogy mindenki magasztalja a te emberszeretetedet, Krisztus, *’ s az üdvözültek dicsőíthessék üdvgondozásodat.
Vers: Az ő lelkük a jóban megmarad.
Isteni hatalmaddal élők és holtak fölött uralkodónak ismerünk, * és hozzád esedezünk, Krisztus: * Hű szolgáidat, kik hozzád, egyetlen jótevőjükhöz költöztek, * nyugtasd meg választottaiddal, Emberszerető, * az enyhület helyén, a szentek fényességében. * Mert irgalmasságot akarsz nyújtani, * és mint Isten, üdvözíted azokat, akiket képedre teremtettél, *’ egyetlen Irgalmas!
Dicsőség... most és... Istenszülő-ének
Istennek kedves hajléka voltál, * legszentebb Érintetlenség! * Mert körülhatároltad az Istent * és megszülted Krisztust, * ki egy személyű, két természetben élő emberként jelent meg a földön, * és téged a szülés után is megőrzött szeplőtelennek. * Nyugtasd meg a hitben elhunytak lelkét a világosságban, *’ a zavartalan fényességben és boldogságban!
Tropár 4. hang
A te szent Emiliánosz vértanúd, Uram, * az ő szenvedéseiért hervadhatatlan koszorút nyert tőled, Istenünk, * mert a te erődet bírván * kínzóit megszégyenítette, * és az ördögök tehetetlen vakmerőségét megtörte. * Az ő imádságai által *’ üdvözítsd, Jóságos, a mi lelkünket!

Dicsőség… most és… 
Téged magasztalunk Istenszülő, mikor így kiáltunk föl: * Üdvözlégy alkonyt nem ismerő világosság! * mivel a mindenség Urát viselted szíved alatt.


